[{"text_idx": "#000000", "text": "Montrealo. \u201cMi ne povas kredi, ke jam pasis preskau\u0306 du jaroj ekde nia lasta c\u0302eesta festo c\u0302i tie!\u201d \u2013 mi pensis irante al la restoracio \u201cResto Ve\u0301go\u201d, nia kutima Esperanto-kunvenejo. Nia lasta renkontig\u0302o en g\u0302i devintus okazi la 13an de marto 2020... Mi ne devas diri al vi, kio okazis poste...\nLa Montrealaj Zamenhof-festoj en la antau\u0306KOVIMa tempo estis famaj tra Kanado \u2013 kelkdeko da homoj el Montrealo kaj la regiono, kaj sufic\u0302e ofte ec\u0302 kelkaj \u201chonoraj montrealanoj\u201d \u2013 vizitantoj de apudaj s\u0302tatoj en Usono! Preskau\u0306 c\u0302iam estis muziko \u2013 ofte viva \u2013 prezentaj\u0302oj, kunkantado kaj multe da rido. La virtualaj kunvenoj estis tre sukcesaj komence \u2013 sed mi sentas, ke iom post iom homoj komencis lacig\u0302i de ili, kaj ke la retaj kunvenoj neniam vere anstatau\u0306is la realajn renkontig\u0302ojn Montreale."}, {"text_idx": "#000001", "text": "Ni estis 16 au\u0306 20, se oni enkalkulas la plus\u0302ajn bestojn kaj la portreton de Zamenhof. Tamen, lau\u0306 mi, tute bela nombro, konsiderante, ke ankorau\u0306 ne c\u0302iuj el ni estas komfortaj renkontig\u0302i grupe, ec\u0302 se la restoracioj en Kebekio sekvas striktajn KOVIM-protokolojn: ekzemple, vi devas montri la vakcin-pasporton por eniri, oni sidas pli dise ol antau\u0306e (ne pli ol 10 homoj c\u0302irkau\u0306 unu tablo), kaj ankau\u0306 konsiderante, ke multaj devas resti hejme c\u0302ar estis kazo de KOVIM por iu, kiun oni kontaktis en lernejo, laborejo ktp. Kaj eble kelkaj aliaj simple \u201celfalis\u201d el la kutimo kunveni. Do, ec\u0302 se nia Zamenhof-festo estis modesta lau\u0306 niaj antau\u0306aj \u201cantau\u0306kovimaj\u201d normoj, por mi persone g\u0302i sentig\u0302is kiel festego de amikeco, plej granda kaj mirinda, ec\u0302 se ni devis iom alkutimig\u0302i ne brakumi kaj ne kis-saluti amikojn."}, {"text_idx": "#000002", "text": "Ni starigis la tablon por la fres\u0302aj eldonoj de ESK \u2013 kaj tiajn ni havas multajn! Estis tri libroj, kiujn ni preparis por la UK-2020: klasika rakonto el Franca Kanado Maria Chapdelaine de Louis He\u0301mon tradukita de Trefleo Mercier. Plus, la du libroj fres\u0302e verkitaj de du: Besta Verbaro de Normando Fleury (c\u0302u vi sciis, ke krom la vorto \u201ckrokodili\u201d nia lingvo havas ankau\u0306 aliajn bestajn verbojn \u2013 ekzemple, kangurui?), kaj la c\u0302armaj rakontoj pri birdoj kaj Esperanto-vojag\u0302oj: Birdoj en Nia Korto de Zdravka Metz. Pluraj el tiuj libroj (kaj c\u0302iuj lotumitaj KD-oj!) malaperis!"}, {"text_idx": "#000003", "text": "La distra programo komencig\u0302is per la prezento de tri libroj de bonega Esperanto-verkisto Sten Johansson fare de Normando Fleury, la prezidanto de la LKK, kiu ankau\u0306 afable disponigis la librojn al c\u0302iuj, kiuj volis ilin legi. La torc\u0302on transprenis Minjo Renaud, kiu bonege legis poemon de Kalocsay. Sekvis rakonto de Francisko Lorrain (redaktoro de la lasta eldono de La Eta Princo) pri persono, kiu log\u0302is en flughaveno, timante reveni hejmen pro la koronviruso \u2013 estis, fakte, tute vera historio! Poste Zdravka Metz (respondeculino pri ekskursoj de la LKK) parolis pri, eble, la plej fama verkisto el Danio, Andersen, kaj la imponega dikvoluma traduko de liaj fabeloj en Esperanto. La esperantistaro aplau\u0306dis kaj ridegis, kiam Garry Evans, LKK-kasisto, majstre aktoris kun botelo da vino la faman poemon de William Auld Ebrio (spektebla c\u0302e "}, {"text_idx": "#000007", "text": "Mi revenis hejmen laca kaj felic\u0302a, revidinte tiom da karaj geamikoj. Mi ege esperas ke la situacio permesos al ni dau\u0306re kunveni c\u0302eeste \u2013 ni dezirus tion fari dufoje monate: unu fojon c\u0302eeste kaj alian fojon virtuale tra 2022. Kaj ni esperas, ke la UK 2022, same kiel tiu c\u0302i unua c\u0302eesta Zamenhof-festo ekde KOVIM, estos aparta kaj sukcesa, c\u0302ar ni ja c\u0302iuj tiom sopiras finfine revidi niajn amikojn ne nur sur ekrano, sed reale, en Montrealo!"}, {"text_idx": "#000008", "text": "C\u0302i tiu artikolo aperis en la decembra (vintra) eldono de La Ondo de Esperanto (2021).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}]